ז'ולי דלפי

ביוגרפיה

ז'ולי דלפי נולדה ב-21 בדצמבר 1969 בפריז, צרפת. הוריה הם אלברט דלפי, במאי תיאטרון ומארי פילט, שחקנית קולנוע. כבת יחידה היא נחשפה לאומנות כבר מגיל צעיר.
לא יכולתי לקוות להורים טובים יותר. הם גידלו אותי לאהוב אומנות, והם הביאו אותי למוזאונים כבר בגיל צעיר. הם הראו לי סרטים של אינגמר ברגמן ויצירות של פרנסיס בייקון.
בילדותה של דלפי היא סבלה ממגוון מחלות כמו מיגרנות והתקפי פאניקה.

קריירה

בשנת 1984, היא לוהקה לסרט "Détective" של הבמאי ז'אן-לוק גודאר שיצא שנה לאחר מכן. שנתיים מאוחר יותר היא שיחקה בסרט "La Passion Béatrice" של הבמאי ברטראן טברנייה. על הופעתה בסרט זה היא הייתה מועמדת לפרס סזאר לשחקנית המבטיחה ביותר. בכסף שהיא הרוויחה מהסרטים היא מימנה את נסיעתה הראשונה לניו יורק. דלפי הפכה לכוכבת בינלאומית כאשר היא השתתפה בסרט זוכה פרס גלובוס הזהב לסרט הזר הטוב ביותר, "אירופה אירופה" (1990). בסרט היא גילמה נערה גרמנית התומכת בנאצים ומתאהבת בשלמה פרל מבלי לדעת שהוא יהודי. לתפקיד בסרט היא הייתה צריכה לדבר גרמנית שוטפת, שפה שהיא לא דיברה בכלל. לכן בצילומים היא דיברה באנגלית, ואחרי הצילומים, שחקנית גרמניה דובבה את דמותה.
לאחר הצלחת הסרט "אירופה אירופה" דלפי השתתפה במספר סרטים אירופים והוליוודים כמו "הנוסע פאבר" (1991) ו"שלושת המוסקטרים" (1993). בשנת 1993 היא לוהקה לסרט "שלושת הצבעים: לבן" של הבמאי קשישטוף קישלובסקי. דלפי גם הופיעה בתפקיד ללא קרדיט בשני הסרטים האחרים של טרילוגית "שלושה צבעים". בשנת 1994 היא הופיעה לצד אריק סטולץ בסרט הפולחן "להרוג את זואי" שהתעסק בדור ה-X. 
דלפי התעניינה בקריירה כבמאית כבר מגיל צעיר. היא נרשמה לקורס בימוי בבית הספר טיש לאומנויות של אוניברסיטת ניו יורק. סרטה הראשון כבמאית נקרא "Blah Blah Blah" ‏ (1995) הוקרן בפסטיבל סאנדנס.
תפקידה המשמעותי הבא היה בסרט "לפני זריחה" (1995) של הבמאי ריצ'רד לינקלייטר. בסרט היא גילמה את סלין המתאהבת בג'סי (אית'ן הוק) במהלך פגישה אקראית ברכבת לווינה. דלפי ציינה שחלק רב מהדיאולגים שלה בסרט נכתבו על ידה ללא ציון קרדיט בתסריט. הסרט זכה לביקורות מהללות, והוא הפך להיות אחד הסרטים העצמאיים החשובים ביותר של שנות ה-90. בשנת 2001 הופיעה בסצנה אחת מתוך הסרט "חיים בהקיץ" לצידו של הוק, כאשר שניהם מגלמים את הדמויות מ"לפני זריחה", סלין וג'סי. בעקבות הצלחת הסרט היא לוהקה לסרט "זאב אמריקאי בפריז" (1997). 
בשנת 2001 דלפי הופיעה לצד מרטין שורט בסרט באורך שלושים דקות שהוצג בפארק אולפני וולט דיסני בפריז. הסרט כלל מחוות רבות לסרטים קלאסים כמו מסע אל הירח, היו זמנים במערב, מרי פופינס, מלחמת הכוכבים, קזבלנקה, חלף עם הרוח, הקוסם מארץ עוץ ועוד. הסרט זכה בפרס אגודת אתרי הבידור הנושאיים. בשנת 2004 היא חזרה לגלם את סלין בסרט "לפני שקיעה". בעקבות השתתפותה בכתיבת הסרט היא הייתה מועמדת ביחד עם לינקלייטר והוק לפרס אוסקר לתסריט המעובד הטוב ביותר. בנוסף הם היו מועמדים למספר פרסים כמו פרס אינדפנדנט ספיריט.
בשנת 2002 היא ביימה את הסרט הארוך הראשון שלה. הסרט נקרא "Looking for Jimmy", והיא השתתפה גם בהפקתו ובכתיבתו. שנה לאחר מכן היא הוציאה אלבום בכורה בשם "Julie Delpy". מספר שירים מהאלבום הופיעו בסרט "לפני שקיעה".
בשנת 2007 היא ביימה, הפיקה, ערכה ושיחקה בסרט "2 ימים בפריז". בסרט שיחקו אדם גולדברג והוריה של דלפי. בשנת 2009 היא ביימה ושיחקה בסרט "הרוזנת". בסרט היא גילמה את ארז'בט בתורי, והשתתפו בו השחקנים דניאל בריהל ו-ויליאם הרט. שנתיים לאחר מכן היא ביימה את הסרט הצרפתי "Le Skylab" שלא זכה להפצה בארצות הברית. שנה לאחר מכן היא ביימה את "יומיים בניו יורק", סרט המשך ל-"2 ימים בפריז". בסרט השתתף כריס רוק שדלפי כתבה במיוחד עבורו תפקיד.
בשנת 2013 דלפי שבה לגלם את דמותה של סלין בסרט "לפני חצות". הסרט הוקרן לראשונה בפסטיבל סאנדנס. הוא השתתף בתחריות בפסטיבל הסרטים הבינלאומי בברלין וזכה לתאריך הקרנה רשמי במאי באותה שנה. דלפי, הוק ולינקלייטר קיבלו מועמדות נוספת לפרס אוסקר לתסריט המעובד הטוב ביותר.
דלפי צפויה להשתתף כתסריטאית בסרט הטלוויזיה "Cancer Vixen". בשנת 2015 היא גילמה את מאדאם בי בסרט "הנוקמים: עידן אולטרון". באותה שנה ביימה והופיעה בתפקיד הראשי בסרט "לולו". בשנת 2017 שיחקה בתפקיד הראשי בסרט "מקום לאהבה".

חיים אישיים

דלפי היגרה לניו יורק, ומספר שנים לאחר מכן היא עברה ללוס אנג'לס, קליפורניה. בשנת 2001 היא התאזרחה כאמריקאית, בנוסף לאזרחות הצרפתית שלה מלידה. 
בשנת 2007 היא החלה בזוגיות עם המלחין הגרמני מארק סטרייטנפלד, ונולד להם בן בשם ליאו בינואר 2009. ביוני 2013 דלפי חשפה בראיון לתוכנית הצרפתית "Le Petit Journal" שהם נפרדו.